钦定古今图书集成/历象汇编/岁功典/第040卷 > 清明二首 前人
## 钦定古今图书集成/历象汇编/岁功典/第040卷 > 清明二首 前人

朝来新火起新烟，湖色春光净客船。绣羽衔花他自
得，红颜骑竹我无缘。胡童结束还难有，楚女腰肢亦
可怜。不见定王城旧处，常怀贾傅井依然。虚霑焦举
为寒食，实藉严君卖卜钱。钟鼎山林各天性，浊醪粗
饭任吾年。

此身飘泊苦西东，右臂偏枯半耳聋。寂寂系舟双下
泪，悠悠伏枕左书空。十年蹴踘将雏远，万里《秋千》习
俗同。旅雁上云归紫塞，家人钻火用青枫。秦城楼阁
烟花里，汉主山河锦绣中。风水春来洞庭阔，白𬞟愁
杀白头翁。